Author: Ing. Lenka Dančová
Last saved by: Anna Lukšová
Company: UVZ SR

Predkladacia správa

Informácia o plnení Štátnej politiky zdravia Slovenskej republiky sa predkladá na základe úlohy B. 1 uznesenia vlády SR č. 11 zo dňa 9. januára 2008. 

Vláda Slovenskej republiky vyššie uvedeným uznesením schválila koncepciu Štátnej politiky zdravia Slovenskej republiky, ktorá formuluje dlhodobé i krátkodobé ciele, stratégie a priority štátu zamerané na podporu, ochranu a zlepšenie zdravotného stavu obyvateľstva a na skvalitnenie zdravotnej starostlivosti pre občanov. Štátna politika zdravia tvorí politický, ekonomický a organizačný rámec aktivít zameraných na podporu zdravia, zdravý životný štýl, zlepšenie životného a pracovného prostredia, pričom sa predpokladá aktívna spolupráca každého jednotlivca i celej spoločnosti.
Hlavným cieľom Štátnej politiky zdravia je nasmerovať záujmy a snahy všetkých zložiek spoločnosti na zdravie ako kľúčový faktor rozvoja spoločnosti a vytvoriť prostredie, v ktorom budú mať občania zaručené podmienky na podporu a ochranu svojho zdravia, právo na zdravotnú starostlivosť a na dostupnosť a rovnosť v jej poskytovaní. 
Predkladaný materiál bol vypracovaný na základe podkladov zainteresovaných rezortov, ktoré sa podieľajú na realizácií Štátnej politiky zdravia v rámci svojich rezortných kompetencií. Ide o rezort zdravotníctva; pôdohospodárstva, životného prostredia a regionálneho rozvoja; práce, sociálnych vecí a rodiny; hospodárstva a výstavby; zahraničných vecí; obrany; kultúry a cestovného ruchu; školstva, vedy, výskumu a športu; financií; spravodlivosti a vnútra.
Informácia o plnení Štátnej politiky zdravia v podmienkach jednotlivých rezortov sa nachádza v prílohe materiálu. Úloha predkladať ministrovi zdravotníctva SR informáciu o plnení Štátnej politiky zdravia Slovenskej republiky vo svojom rezorte vyplynula z vyššie uvedeného uznesenia. 
Predkladaný materiál poskytuje určitý obraz o realizovaných aktivitách na podporu verejného zdravia prostredníctvom celospoločenských programov a projektov národného i regionálneho významu a zároveň odzrkadľuje chápanie zdravotnej politiky predstaviteľmi jednotlivých rezortov. 
Vzhľadom na to, že ide o materiál informatívneho charakteru a nemá finančný, ekonomický, environmentálny vplyv ani vplyv na zamestnanosť, nebola k nemu vyhotovená doložka finančných, ekonomických, environmentálnych vplyvov a vplyvov na zamestnanosť.